Szám: 1-5/2014 13. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testület

2014. március 27-i rendes ülésére

**Tárgy:** Köztéri szobor elhelyezése

**Tisztelt Képviselő-testület!**

Az elmúlt évben Turi Török Tibor amatőr művész felajánlotta a Zalai Hírlap részére egy Deák szobor elkészítését, amely a Deák Ferenc Általános Iskola, Gimnázium és Alapfokú Művészeti Iskola Zrínyi Miklós székhelyiskola aulájában került elhelyezésre.

A műalkotás készítése közben jó kapcsolat alakult ki az intézmény vezetőjével, így ebben az évben újabb szobor ingyenes elkészítését ajánlotta fel az intézménynek.

A Zalaszentgrót Ifjúság u. 2. szám alatti tagintézmény Csány László nevét viseli, aki az 1848-49–es szabadságharc idején az [Országos Honvédelmi Bizottmány](http://hu.wikipedia.org/wiki/Orsz%C3%A1gos_Honv%C3%A9delmi_Bizottm%C3%A1ny) teljhatalmú megbízottja, majd közlekedési miniszter volt. Az iskola előtt áll Golen Gábor által készített 48-as kopjafa, így célszerűnek tűnt, hogy a művész úr által felajánlott „Bem apó” szobor ezen a területen kerüljön elhelyezésre. Bem József az 1848-49–es szabadságharcban honvéd altábornagyként vett részt.

Az égetett kerámiából készített műalkotás egy beton talapzaton álló mellszobor, mögötte egy csatajelenettel.

A szobor környezetében az intézmény növényeket telepít a TÁMOP program keretében meghirdetett „Segíthetünk” pályázaton elnyert támogatási összegből.

A parkosított környezet a szoborral együtt elősegíti nem csak az iskola, hanem a város kulturált megjelenését is, emléket állítva az 1848-49–es szabadságharc hőseinek.

Az avatóünnepségre március 15-én kerül sor.

A Magyarország helyi önkormányzatairól szóló 2011. évi CLXXXIX. törvény 42. §-a alapján a köztéri szobor, műalkotás állítása a képviselő-testület hatásköréből át nem ruházható feladat.

A Gazdasági és Városfejlesztési Bizottság az előterjesztést a 2014. március 20-i ülésén megtárgyalta, a 19/2014. (III. 20.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Városi Önkormányzat Képviselő-testülete utólagosan hozzájárul a Zalaszentgrót, Ifjúság u. 2. szám alatti, 749. hrsz.-ú ingatlanon álló Deák Ferenc Általános Iskola, Gimnázium és Alapfokú Művészeti Iskola Csány László tagintézményének bejárata előtti részén a Turi Török Tibor amatőr művész által készített „Bem apó” szobor felállításához. Egyben köszönetét fejezi ki Túri Török Tibornak a Deák Ferenc és a Bem apó szobor ingyenes elkészítéséért.

**Határidő:** azonnal

**Felelős:** Baracskai József polgármester

**Zalaszentgrót**, 2014. március 14.

/Baracskai József/

polgármester

A határozati javaslat a törvényességi

előírásnak megfelel

dr. Simon Beáta

jegyző